钦定古今图书集成/明伦汇编/官常典/第706卷 > 伯夷 叔齐
## 钦定古今图书集成/明伦汇编/官常典/第706卷 > 伯夷 叔齐

按《史记伯夷本传》：伯夷、叔齐，孤竹君之二子也。父欲
立叔齐，及父卒，叔齐让伯夷，伯夷曰：“父命也。”遂逃去。
叔齐亦不肯立而逃之，国人立其中子。于是伯夷、叔
齐闻西伯昌善养老，盍往归焉。及至西伯卒，武王载
木主，号为文王，东伐纣。伯夷、叔齐叩马而谏曰：“父死
不葬，爰及干戈，可谓孝乎？以臣弑君，可谓仁乎？”左右
欲兵之。太公曰：“此义人也。”扶而去之。武王已平殷乱，
天下宗周，而伯夷、叔齐耻之，义不食周粟，隐于首阳
山，采薇而食之。及饿且死，作《歌》。其辞曰：“登彼西山兮，
采其薇矣。以暴易暴兮，不知其非矣。神农、虞、夏，忽焉
没兮，我安适归矣？于嗟徂兮，命之衰矣。”遂饿死于首
阳山。